
Nagyszilárdságú acélok megmunkálhatóságának vizsgálata

A hatékony termelés az alapos folyamattervezéssel kezdődik. Ehhez rendelkezésünkre állnak bevált tapasztalati módszerek, tanácsok, de a legtöbb esetben szükségünk van konkrét becslésekre a folyamat jellemzőinek számszerűsítéséhez és így a folyamat optimálásához. Főként érvényes ez bármely anyagfeldolgozó tevékenységre, ahol az alapanyag feldolgozhatósága, megmunkálhatósága határozza meg az alkalmazható technológiai módszereket és konfigurációkat.
Egy anyag megmunkálhatósága megmutatja, hogy egy választott bázisanyaghoz képest mennyire „könnyű” vagy „nehéz” az adott anyagot megmunkálni. A forgácsolhatóság a megmunkálhatóság egyik jellemzője. Fémes anyagok forgácsolhatósági vizsgálatait tipikusan esztergálási és fúrási műveletek útján végzik, és a harmadik klasszikus megmunkálási módról: a marásról aránylag kevés szó esik. A marás dinamikájában és energetikájában is különbözik a rokon forgácsolási módoktól: ez legszembetűnőbben a szekvenciálisan ingadozó igénybevételekben nyilvánul meg, miközben az anyagleválasztáshoz szükséges forgácsolási energia változása szokatlan tendenciát mutathat a forgácsolási paraméterek függvényében.
A homlokmarás a legtermelékenyebb marási technológia kiterjedt síkfelületek létrehozására. A vágósebesség, az előtolás és a fogásmélység módosítása eltérő súllyal befolyásolja a forgácsolási igénybevételeket. Hatásuk analitikus módszerekkel becsülhető, de az ehhez szükséges tényezők túlnyomó többsége empirikusan, kísérletek során határozható meg. A vizsgálatokat egy kitüntetett anyagminőségen és szerszámgeometria mellett célszerű végezni. Megfelelő hardverkörnyezet mellett mérhetők a megmunkálás során fellépő erőértékek, így ezekből energetikai és – az anyageltávolítás sebességét is figyelembe véve – termelékenységgel kapcsolatos következtetések vonhatók le.
A kapott eredmények kiértékeléséhez elengedhetetlen a megfelelő szoftverkörnyezet létrehozása: a mérési adatok regisztrálása, rendszerezése és a kapcsolódó számítások kivitelezése jól algoritmizálható műveletek, melyek elvégzése a felhasználó által megadott paraméterek alapján automatikusan történhet.
A dolgozat célja egy olyan mérési és kiértékelő program létrehozása és fejlesztése, ami lehetővé teszi a parametrikus homlokmarási kísérletekből származó adatok gyors és egyszerű feldolgozását, ezáltal segítve a tapasztalati ismeretek kiegészítését, bővítését és pontosítását.



